
                                               Αθήνα 6 - 11 -2026
                                         Αρ. Πρωτ.: 223
ΤΕΤΑΡΤΗ 25 ΝΟΕΜΒΡΗ ΑΠΕΡΓΟΥΜΕ
Απεργούμε 25 Νοέμβρη, μαζί με όλους τους εργαζόμενους στο δημόσιο τομέα (24ωρη πανελλαδική απεργία ΑΔΕΔΥ) και τους εργαζόμενους στον ιδιωτικό τομέα (απεργία Εργατικών Κέντρων).
Απεργούμε, γιατί είναι μονόδρομος να διεκδικήσουμε δυναμικά μισθούς, δικαιώματα, τη ζωή μας.

Γιατί δεν βολευόμαστε με τα ψίχουλα. Γιατί δεν αποδεχόμαστε να μην μπορούμε εμείς να βγάλουμε το μήνα και τα κέρδη των λίγων να τρέχουν με χίλια…

Γιατί δεν δεχόμαστε μια καθημερινότητα γεμάτη άγχος και προβλήματα, με ακρίβεια και συνεχή εμπορευματοποίηση της υγείας και της παιδείας.
Δεν αντέχουμε το «δούλεμα» από την κυβέρνηση και τους συνοδοιπόρους της, ότι απαιτούνται  δημοσιονομικοί κόφτες στους μισθούς, τις συντάξεις και τις λαϊκές ανάγκες.
Γιατί δεν κλείνουμε τα μάτια στην εμπλοκή της χώρας και τα δις που δίνονται για πολεμικούς εξοπλισμούς, για να στέλνονται φρεγάτες και πάτριοτ στην Ερυθρά Θάλασσα και την Σαουδική Αραβία, για να χρηματοδοτείται ο Ζελένσκι, για να στηρίζονται οι ΝΑΤΟικοί σχεδιασμοί και οι ανταγωνισμοί των επιχειρηματικών ομίλων.

Γιατί ακούμε τα κελεύσματα Επιτρόπων και λοιπών αξιωματούχων της ΕΕ για πολεμική προετοιμασία και ετοιμότητα των λαών και βγάζουμε συμπεράσματα, ότι οι ανταγωνισμοί των αστικών τάξεων οξύνονται και γι αυτό κλιμακώνονται οι προετοιμασίες για μια γενικευμένη σύγκρουση στο έδαφος του ανταγωνισμού ΗΠΑ - Κίνας για την πρωτοκαθεδρία στο παγκόσμιο ιμπεριαλιστικό σύστημα.
Δεν διαπραγματευόμαστε τη ζωή μας!
Οι καθηλωμένοι μας μισθοί δε θα ανέβουν με τις υποσχέσεις του Πρωθυπουργού ή των κομμάτων της «βολικής αντιπολίτευσης» που λένε ναι στους εξοπλισμούς για το ΝΑΤΟ, στα 3.5 δις της διάτρητης «Ασπίδας του Αχιλλέα», στο μισό εκατομμύριο τη μέρα για τη φρεγάτα στην Ερυθρά θάλασσα. Το μέλλον για εμάς και τα παιδιά μας δε χωράει στα «κοστολογημένα» τους προγράμματα που δεν προβλέπουν τον 13ο και 14ο μισθό ή αυξήσεις στους μισθούς, δεν προβλέπουν κατάργηση των φόρων στο πετρέλαιο και στο ρεύμα ή του ΦΠΑ στα είδη πλατιάς κατανάλωσης, δεν προβλέπουν προσλήψεις προσωπικού ή μονιμοποίηση των συμβασιούχων, όμως μια χαρά προβλέπουν τις φοροαπαλλαγές των επιχειρηματικών ομίλων, τους αναβαλλόμενους φόρους των τραπεζών, τα 1.8 δις κέρδη του πρώτου εξαμήνου των 3 ενεργειακών ομίλων.

Κάνουμε όλοι δική μας υπόθεση την επιτυχία της Πανελλαδικής Πανεργατικής απεργίας στις 25 Νοέμβρη.

Διεκδικούμε:

· Ουσιαστικές αυξήσεις στους μισθούς - Επαναφορά του 13ου και 14ου μισθού & του ΜΚ 2025-2026 -κατάργηση εισφοράς αλληλεγγύης- πλήρης αναγνώριση της προϋπηρεσίας και στον ιδιωτικό τομέα. Ελεγκτικό Επίδομα στους ελεγκτικούς μηχανισμούς και τις υποστηρικτικές δομές.
· Αύξηση του αφορολόγητου στις 12 χιλιάδες ευρώ και 3 χιλιάδες για κάθε παιδί.

· Μαζικές, προσλήψεις μόνιμου προσωπικού. Μονιμοποίηση των συμβασιούχων.

· Μέτρα ενάντια στην ακρίβεια και την ενεργειακή φτώχεια. Kατάργηση του ΦΠΑ στα τρόφιμα και τα είδη λαϊκής κατανάλωσης, κατάργηση του ειδικού φόρου κατανάλωσης σε καύσιμα και πετρέλαιο θέρμανσης

· Καθορισμός ανώτατου πλαφόν στα ενοίκια. Προστασία λαϊκής στέγης, κατάργηση πλειστηριασμών.

· Όχι στην άρση της μονιμότητας, το "νέο" πειθαρχικό δίκαιο και την αντιδραστική αξιολόγηση. Πλήρη νομική κάλυψη.
· Να κλείσουν τώρα οι αμερικανοΝΑΤΟικές βάσεις - Να επιστρέψουν όλες οι ελληνικές στρατιωτικές δυνάμεις από τις αποστολές εκτός συνόρων - Καμία διευκόλυνση από ελληνικό έδαφος, θάλασσα και αέρα - Να σταματήσει κάθε συνεργασία με το κράτος-δολοφόνο του Ισραήλ

Στις 25 Νοέμβρη να ξεσηκωθεί όλη η χώρα!

Όλες και όλοι στην πανελλαδική, πανεργατική απεργία!

Καμιά θυσία για τα κέρδη και τους πολέμους τους!

ΛΕΦΤΑ ΓΙΑ ΜΙΣΘΟΥΣ, ΠΡΟΣΛΗΨΕΙΣ, ΥΓΕΙΑ ΚΑΙ ΠΑΙΔΕΙΑ!

ΕΞΩ ΑΠΟ ΤΟΥ ΠΟΛΕΜΟΥ ΤΑ ΣΦΑΓΕΙΑ!

                                             Για το Δ.Σ.

